钦定古今图书集成/理学汇编/经籍典/第139卷 > 《汉韩婴诗外传三》 > 《烝民三》
## 钦定古今图书集成/理学汇编/经籍典/第139卷 > 《汉韩婴诗外传三》 > 《烝民三》

楚庄王伐郑，郑伯肉袒，左把茅旌，右执鸾刀，以进言
于庄王曰：“寡人无良边邮之臣，以干大褐，使大国之
君沛焉远辱至此！”庄王曰：“君子不令臣交易为言，是
以使寡人得见君之玉面也，而微至乎此。”庄王受节，
左右麾楚军，退舍七里。将军子重进谏曰：“夫南郢之
与郑，相去数千里，大夫死者数人，厮役者数百人，今
克而弗有，无乃失民臣之力乎？”庄王曰：“吾闻古者杅
不穿，皮不蠹，不出于四方，以是君子之重礼而贱财
也。要其人，不要其土，人告以从而不舍，不祥也。吾以
不祥立乎天下，灾及吾身，何取之有？”既晋之救郑者
至，曰：“请战。”庄王许之。将军子重进谏曰：“晋，强国也，道
近兵锐，楚师奄罢，君其勿许。”庄王曰：“不可。强者我避
之，弱者我威之，是寡人无以立乎天下也。”乃遂还师，
以逆晋寇。庄王援桴而鼓之，晋师大败。士卒奔者争
舟，而指可掬也。庄王曰：“噫我两君不相好，百姓何罪？”
乃退楚师，以佚晋寇。《诗》曰：“柔亦不茹，刚亦不吐。”